Adolph Jentsch (29 Desember 1888 – 18 April 1977 ) was een van die bekendste kunstenaars in Namibië, en dié land was ook die tema van sy kuns. Hy was egter ook een van die geïsoleerdstes, soos die naam van sy ateljee aandui: "Kluisenaarshut". Ten spyte van sy afsondering het Adolph Jentsch 'n eie, onafhanklike styl ontwikkel wat hom kenmerk as 'n meester in die uitbeelding van die Namibiese landskap. Jentsch het vroeër in olieverf gewerk, maar het later feitlik net waterverf gebruik. Sy werk het ook meer abstrak geword namate hy in jare en ervaring gevorder het. Jentsch het oor 'n uitgebreide deel van Namibië gereis en gewerk. Een van sy geliefkoosde skilderplekke was Swakopmund, waar hy sy jaarlikse vakansies deurgebring het. Adolph Jentsch is op 29 Desember 1888 in Dresden gebore, die seun van 'n hoë amptenaar van die Lutherse kerk. Hy was van jongs af aangetrokke tot die kuns en het sy kunsonderrig aan die Dresdense Akademie ontvang onder leiding van bekende kunstenaars soos Max Pechstein, George Grosz, Kurt Schwitters en Lasar Segall.